Waar die Kerk werk
Nuwe Publikasies Ontmoetings
Van die bekendste en aangrypendste Bybelverhale is die roepingsverhale – dink maar aan Abraham en Moses, aan Paulus en die ander dissipels. Die Bybel is op 'n manier eintlik 'n roepingsboek: Dit vertel die groot verhaal van hoe die Here in die Ou Testament eers vir Israel en in die Nuwe Testament die hele kerk roep om Hom te help met die uitwerking van sy verlossingsplan. Die roeping van enkelinge en groepe, en wat hulle met hulle roeping maak, is die verhaal van die Bybel vertel.
Roeping gaan daaroor dat 'n mens jou lewe met die Here so ernstig opneem dat jy glo Hy weet van jou en het 'n plan en 'n wil vir jou lewe.
As ons werklik ons roeping wil hoor en ons lewe as 'n roepingsantwoord voor die Here wil leef, behoort ons voortdurend met drie lewensvrae besig te wees:
1. Wie is God en hoe kan ek in 'n sinvolle verhouding met Hom leef?
3. Waaroor gaan die lewe daar buite en hoe kan ek 'n sinvolle bydrae maak?
Ons kan dié drie nie skei nie: Dit is eenvoudig onmoontlik om onsself te begryp as ons vergeet dat ons in God geanker is en hoe ons op die lewe gerig is; dit is eenvoudig onmoontlik om die lewe te verstaan sonder om God of ons betrokkenheid daarby in ag te neem; en ons sal die God van die Bybel nooit reg begryp as ons nie onthou Hy het ons lief en stuur ons na die wêreld nie.
'n Mens se roeping lê vir die skrywer op 'n kruispunt waar hierdie drie prosesse of lyne mekaar ontmoet. Maar dit is 'n diep bewustheid van die Here se teenwoordigheid en werk uiteindelik al die verskil maak. Dìt is wat al drie lyne saamweef, en aan die saak van roeping 'n unieke karakter gee. Dìt is wat 'n opdrag wat moeilik en soms onmoontlik lyk, in 'n genadevoorreg en geleentheid omskep; 'n wet in 'n wondergawe van die evangelie. Dìt is wat maak dat mense vir die Here dankie sê vir die werk wat Hy ons vra om te doen. bo
“Dit verseker Ek julle:
Vir sover julle dit aan een van die geringste Van hierdie broers [of susters] van My gedoen het,
Het julle dit aan My gedoen.“
In Matteus 25:31-46 verduidelik Christus dat ons optrede teenoor mense in nood 'n betroubare barometer is van ons geloof en en liefde vir Hom. Liefdeswerke is nie 'n tweede saak ná geloof nie, maar die logiese uitvloeisel van ware geloof.
Gemeentes wat “werk“in nie noodwendig suksesvol volgens wêreldse maatstawwe nie; hulle lewer wel 'n bydrae op kritieke lewensterreine. “Werk“in die titel van hierdie boek het 'n dubbele betekenis: Ons bedoel daarmee eerstens konkrete liefdesdade. Tweedens gaan dit oor getrouheid aan ons roeping – “werk“in die sin van “dit wat slaag“.
Die Skrywers is 'n span met ervaring van of kundigheid oor elk van die ses lewensterreine wat hier onder die loep kom. Die menings wat weergegee word, kom dus vanuit verskillende perspektiewe. Ons het hierdie verskeidenheid nie met mekaar geharmonieer nie, want enersyds weerspieël dit die realiteit in die kerklike geledere en andersyds bied dit 'n geleentheid vir toetsing en verryking van 'n mens se eie standpunte. Die hoofstukke word afgesluit met kort, ware verhale van gelowiges wat 'n verskil maak, meestal oorvertel in hulle eie woorde.
Deur samewerking met mekaar en met ander organisasies kan gemeentes die nodige verandering help teweegbring om ons land 'n ware tuiste te maak vir al die inwoners daarvan. Dit is in die lig van hierdie uitdaging dat ons die boek saamgestel het.
~ Coenie Burger, Lieze Meiring, André van Niekerk en Cas Wepener ~